道過徐山玉吳仲退來會宿別後作寄
作者：黎廷瑞
朝代：宋

paragraphs: 扶輿蹋殘照，懷人度青林。
一笑得二妙，坐看西月沉。
短燭摇古碧，華樽湛芳斟。
高歌擊唾壺，琅琅出商音。
東風行空山，和以蒼松吟。
飄颻洞庭樂，要渺南薰琴。
天地空闊遠，歲晚誰知心。
相對成浩歎，忘言擁單衾。
東方忽已白，握別西山陰。
違離未云遠，懷思一何深。
常恐蕙帳空，此樂難重尋。